《悲哉双凤皇吟》
明代·倪谦

悲哉双凤皇，双栖复双翔。雄鸣雌应之，雍雍向梧冈。

览德一出为世祥，翼覆百鸟无羸尪。岂知群枭夜突出，肆侮驱逐离故藏。

山深丑类多，搏啄毛羽伤。何异鲁郊麟，顿踣遭锄商。

双凤皇，良可悲。雌雄相让不忍离，雌为雄死雄亦随。

眼中见义不见害，肯图苟免亏天彝。双凤皇，悲罔极，洒泪向天天亦泣。

凤幸有孤雏，文采备五色。恨不磔枭罔，其奈弱无力。

含痛负凤归，瘗之鹤塘侧。雏兮仪舜韶，远向天池集。

帝怜凤义恤雏孝，会有天恩下褒锡。双凤皇，悲罔极。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。